**Metodologie specifică de organizare și desfășurare a**

**examenului de finalizare a studiilor pentru anul universitar 2023-2024**

Prezenta metodologie completează Regulamentul de organizare și desfășurare a examenului de licență a Universității Creștine Partium cu elemente specifice programului de studii de licență *Pedagogia învățământului primar și preșcolar* din cadrul **Departamentului de Științe Socio-Umane, Facultatea de Științe Economice și Sociale.**

**Art. 1**

Pentru absolvenții promoției curente și ai promoțiilor anterioare ale programei de studii de licență, forma de învățământ cu frecvență, ***Pedagogia învățământului primar și preșcolar*** se organizează examenul de licență în cadrul Departamentului de Științe Socio-Umane.

**Art. 2**

(1) Examenul de licență constădin 2 probe, după cum urmează:

Proba 1. Evaluarea cunoştinţelor fundamentale şi de specialitate;

Proba 2. Prezentarea şi susţinerea lucrării de licență.

(2) Proba 1 a examenului de licență se va desfășura sub forma de examen scris. Proba de prezentare și susținere a lucrării de licență/disertație este publică și se desfășoară în prezența, și în același loc și în același moment, a comisiei și a examinatului.

(3) Fiecare absolvent se va legitima, înaintea unei probe de examen, cu carnetul de student sau cartea de identitate.

**Art. 3**

(1) Subiectele aferente Probei 1 a examenului de licență vor fi formulate sub formă de întrebări tip grilă, respectiv întrebări tip eseu din disciplinele fundamentale și de specialitate, pe baza unor tematici și a unei bibliografii postate pe site-ul specializării cu cel puțin 6 luni înainte de data examenului de licență. 25-50% dintre punctele care pot fi adunate pot fi strânse din răspunsuri la întrebări cu itemi obiectivi, iar restul de 50-75% pot fi colectate prin răspunsuri la întrebări deschise, întrebări tip eseu. Evaluarea se face pe baza baremului de corectare care indică cu acuratețe criteriile de corectare și asigură obiectivitatea în toate cazurile.

 (2) Timpul alocat pentru vizualizarea subiectelor și oferirea răspunsurilor va fi de minimum 60 minute, dar nu mai mult de 180 minute, în funcție de natura întrebărilor incluse în subiect.

(3) Înaintea începerii Probei 1 a examenului de licență, comisia va descrie și explica absolvenților cerințele generale, structura subiectelor și modul de organizare a probei.

(4) Responsabilitatea asigurării confidențialității subiectelor aferente Probei 1 a examenului de licență revine directorilor de departament și președinților de comisii.

**Art. 4**

1. Prezentarea şi susţinerea lucrării de licență(proba 2) se desfășoară după promovarea probei 1.
2. Fiecărui absolvent i se vor aloca cel puțin 10 minute pentru prezentarea lucrării de licență și 5 minute pentru a răspunde întrebărilor comisiei de examen.
3. Nota pentru lucrarea de licență se acordă de comisia de examen, pe baza evaluării lucrării de licență și a susținerii în plenul comisiei. Comisia de licență va ține cont de notele propuse de către conducătorul științific și de către evaluatorul lucrării la acordarea punctajului pentru elaborarea lucrării de licenţă (50% din nota pentru lucrarea de licenţă). Punctajul pentru susţinerea lucrării (50% din nota pentru lucrarea de licenţă) este acordat pe baza susținerii lucrării de către absolvent.

**Art. 5**

1. Lucrarea de licență este o lucrare științifică de minim 40 pagini (excluzând bibliografia și anexele), redactată conform criteriilor postate pe site-ul specializării cu cel puțin 6 luni înainte de data examenului de licență.
2. Candidatul este răspunzător pentru utilizarea corectă a bibliografiei. Plagiatul (preluarea fără citări a unei lucrări sau a unei/unor părți din alte lucrări de licență, cărți, studii, articole, etc.) se sancționează cu excluderea candidatului de la examenul de licență.
3. Coordonatorii lucrărilor de licenţă răspund în solidar cu autorii acestora de asigurarea originalităţii conţinutului acestora.
4. Verificarea antiplagiat va fi realizată de către biblioteca universitară, la solicitarea absolventului.
5. Coeficientul de similaritate („similarity index”) nu poate depăși 20%, iar absolventul va anexa la lucrarea sa raportul de antiplagiat semnat de conducătorul științific al lucrării.

**Art. 6**

1. Media unei probe se calculează ca medie aritmetică a notelor membrilor comisiei de examen.
2. Media examenului de licență se calculează ca medie aritmetică a rezultatelor probelor de examen.
3. Media unei probe și media examenului de licență se determină cu două zecimale, fără rotunjire.
4. Notele membrilor comisiei de examen, la proba 2, sunt note întregi de la 1 la 10.
5. Examenul de licență se consideră promovat dacă probele componente sunt promovate, iar media examenului este de cel puțin 6,00. O probă a examenului de licență se consideră promovată, dacă media probei este cel puțin 5,00.

**Art. 7**

Reglementările aplicabile pentru scenariul online sunt prevăzute în **Anexa** **nr. 1**

Prevederile prezentei Metodologii se aplică în Departamentul de Științe Socio-Umane, Facultatea de Științe Economice și Sociale, începând cu anul universitar 2023-2024, și sunt aplicabile și absolvenților care nu au susținut sau nu au promovat examenul de promovare a studiilor până la intrarea în vigoare a acestei metodologii.

**Anexa** **nr. 1 Metodologie specifică de organizare și desfășurare a**

**examenului de finalizare a studiilor pentru anul universitar 2023-2024**

**PE PERIOADA STĂRII DE ALERTĂ: SCENARIUL ONLINE**

(1) Examenul de licență constădin 2 probe, după cum urmează:

Proba 1. Evaluarea cunoştinţelor fundamentale şi de specialitate;

Proba 2. Prezentarea şi susţinerea lucrării de licență.

 (2) În perioada stării de alertă Proba 1 se va desfășura online, utilizând platforma Moodle, testul cu timp limitat de rezolvare conținând 50 de întrebări (20 întrebări la disciplinele fundamentale și 30 întrebări la disciplinele de specialitate). 25-50% dintre punctele care pot fi adunate pot fi strânse din răspunsuri la întrebări cu itemi obiectivi, iar restul de 50-75% pot fi colectate prin răspunsuri la întrebări deschise. Baremul de corectare indică cu exactitate criteriile de corecție și asigură obiectivitatea în toate cazurile.

(3) Timpul alocat pentru vizualizarea subiectelor și oferirea răspunsurilor va fi de minimum 60 minute, dar nu mai mult de 120 minute, în funcție de natura întrebărilor incluse în subiect.

(4) Înaintea începerii Probei 1 a examenului de licență, comisia va descrie și explica absolvenților cerințele generale, structura subiectelor și modul de organizare a probei.

(5) Prezentarea şi susţinerea lucrării de licență se va realiza online prin platforma Google-Meet. Pentru susținere, cel puțin încă doi studenți sunt prezenți pe platformă. Susținerea lucrării este deschisă publicului (linkul poate fi accesat de oricine dorește).